Joan Gaspart

Joan Gaspart (Barslon-a, 11 otóber 1941) a l'é n'impreisari catalan, dirigent dël grop d'obergi HUSA (Hostelería Unida Sociedad Anónima), president ëd Torism Barslon-a e cónsol onorari dj'ìsole Seychelles an Ëspagna. A l'é stàit president dël FC Barslon-a dal 2000 al 2003 e soa presidensa a l'é arcordà coma un-a dle pì grame ant la stòria dël Barça.

Già vicepresident ëd Josep Lluís Núñez dal 1978 al 2000, an costa época a l'é vagnasse la fiusa 'd tut l'ambient barslonista për sò amor për la società e dzoratut për sò ròl ant la compra 'd giugador coma Diego Armando Maradona, Ronaldo, Romário o Rivaldo.

Quandi Nuñez a l'ha chità la presidensa dël FC Barslon-a, Gaspart a l'é candidasse a la presidensa an vagnand j'elession aj 23 ëd luj dël 2000, contra l'àutr candidà Lluis Bassat, giutà da Joan Laporta e Johan Cruyff.

Sota la mira econòmica e sportiva soa presidensa a l'é stàita motobin grama: pen-a dventà president a l'ha decidù 'd vende 'l capitani ëd la prima squadra (Luis Figo) al Real Madrid; an tre ani da president a l'ha sgairà 199 milion d'euro për caté giugador sensa vagné gnente ma an fasend chërse le spèise për ij salari. Sota la mira sossial a l'ha fàit ëd ròbe amportante: a l'ha arformà lë statù dla sossietà, a l'ha ancaminà ij travaj ëd la sità sportiva dedicà a Joan Gamper e a l'ha sërcà 'd rende pì professional ël përsonal dla sossietà.

A l'ha bandonà sò pòst aj 12 ëd fërvé dël 2003. Dòp quàich mèis a l'é stàit elegiù pressident Joan Laporta, che a l'ha ancora costa caria al di d'ancheuj.

Gaspart, Joan